ΓΡΑΠΤΗ ΕΡΩΤΗΣΗ E-2177/98

υποβολή: María Sornosa Martínez (GUE/NGL) προς την Επιτροπή

(10 Ιουλίου 1998)

Θέμα: Απελευθέρωση του κυνηγίου με τη μέθοδο "parany" στην Αυτόνομη Διοικητική Περιφέρεια της Βαλένθια

Το ισπανικό Κοινοβούλιο τροποποίησε πέρυσι το Νόμο 4/89 περί προστασίας του φυσικού περιβάλλοντος και της άγριας χλωρίδας και πανίδας, επιτρέποντας το κυνήγι περιορισμένου αριθμού ορισμένων θηραμάτων, σε παραδοσιακές περιοχές και με τρόπο ελεγχόμενο και επιλεκτικό, εφόσον οι Αυτόνομες Διοικητικές Περιφέρειες συμφωνήσουν.

Οι οικολογικές οργανώσεις που εκπροσωπούνται στη Συμβουλευτική Επιτροπή Περιβάλλοντος απέρριψαν πριν από μερικές ημέρες ένα σχέδιο νόμου περί κυνηγίου με τη μέθοδο "parany", το οποίο εκπονήθηκε από την τοπική κυβέρνηση της Βαλένθια, επειδή οι οργανώσεις για την προστασία του περιβάλλοντος θεωρούν τη μέθοδο αυτή μη επιλεκτική εφόσον πρόκειται για ένα είδος παγίδας που μιμείται το φυσικό τοπίο και ακινητοποιεί αδιακρίτως οποιοδήποτε πτηνό ακουμπήσει επάνω της.

Πέρυσι, η Επίτροπος είχε εκφράσει την αντίθεσή της στην τροποποίηση του Νόμου 4/89 και είχε ταχθεί υπέρ της καταγγελίας της Ισπανίας για παράβαση του κοινοτικού δικαίου, εάν πραγματοποιούσε την τροποποίηση αυτή. Η Επιτροπή, αφού εξέτασε τον νόμο, τον θεώρησε συμβατό με τις διατάξεις της Οδηγίας του Συμβουλίου 79/409/ΕΟΚ(1), δεδομένου ότι η διάταξη του άρθρου 7, παράγρ. 4 της οδηγίας αυτής, που αφορά τη γενική απαγόρευση του κυνηγίου μεταναστευτικών πτηνών, ενσωματώθηκε στο άρθρο 34, σημείο α) του ισπανικού νομοθετήματος. Σύμφωνα με τη νέα όγδοη πρόσθετη διάταξη, είναι δυνατή η καθιέρωση εξαιρέσεων, πρέπει όμως να ικανοποιούν τους όρους που θέτει το άρθρο 28, το οποίο συμπίπτει πλήρως με το άρθρο 9 της οδηγίας.

Λαμβάνοντας υπόψη τα ανωτέρω:

1. πιστεύει η Επιτροπή ότι η κυνηγετική μέθοδος με την ονομασία "parany" καλύπτεται από τις εξαιρέσεις που καθιερώνουν οι διατάξεις αυτές ή, αντίθετα, δεν είναι συμβατή με αυτές και, συνεπώς, παραβιάζει την Οδηγία 79/409/ΕΟΚ;

2. θα μπορούσε η Επιτροπή να ζητήσει το σχέδιο του νόμου περί κυνηγίου της τοπικής κυβέρνησης της Βαλένθια και να το εξετάσει ώστε, ενδεχομένως, να λάβει τα αναγκαία μέτρα που θα εμποδίσουν την παραβίαση της ευρωπαϊκής οδηγίας πρίν από την έγκριση του νόμου;

Απάντηση της κας Bjerregaard εξ ονόματος της Επιτροπής

(18 Σεπτεμβρίου 1998)

1. Η θήρευση με ξόβεργα - μία μη επιλεκτική θηρευτική μέθοδος - απαγορεύεται, κατάρχήν, από το άρθρο 8 της οδηγίας 79/409/ΕΟΚ περί της προστασίας των αγρίων πτηνών(2).

Ωστόσο, είναι δυνατές οι παρεκκλίσεις, εφόσον πληρούνται οι όροι του άρθρου 9 της εν λόγω οδηγίας. Τέτοιες παρεκκλίσεις είναι δυνατές όταν δεν υπάρχει άλλη ικανοποιητική λύση για την αποτροπή σοβαρών ζημιών στις καλλιέργειες ή προκειμένου να επιτραπεί, υπό αυστηρά παρακολουθούμενους όρους και σε επιλεκτική βάση, η σύλληψη, κατοχή ή άλλως συνετή χρήση ορισμένων πτηνών σε μικρούς αριθμούς.

Στην παρέκκλιση πρέπει να ορίζεται ρητά το είδος που αποτελεί το αντικείμενο της παρέκκλισης, τα μέσα, οι τρόποι ή οι άλλες επιτρεπόμενες μέθοδοι σύλληψης ή θανάτωσης, οι καταστάσεις κινδύνου και οι χρονικές και τοπικές περιστάσεις υπό τις οποίες είναι δυνατές οι παρεκκλίσεις, η εντεταλμένη αρχή για την έγκριση της παρέκκλισης και των χρησιμοποιούμενων μέσων, τρόπων ή μεθόδων, τα όρια και τα πρόσωπα που εξουσιοδοτούνται, καθώς και οι έλεγχοι που θα διενεργηθούν.

Κάθε χρόνο, τα κράτη μέλη οφείλουν, βάσει της οδηγίας, να υποβάλλουν έκθεση στην Επιτροπή για την εφαρμογή του άρθρου 9.

2. Η Επιτροπή ζήτησε από τις ισπανικές αρχές να της αποστείλουν το σχέδιο θηρευτικού νόμου της Valencia στο οποίο αναφέρεται το Αξιότιμο Μέλος του Κοινοβουλίου.

Η Επιτροπή θα κρατεί ενήμερο το Αξιότιμο Μέλος του Κοινοβουλίου για τα τυχόν συμπεράσματά της από την εξέταση του εν λόγω σχεδίου.

(1) ΕΕ L 103 της 25.4.1979, σελ. 1.

(2) ΕΕ L 103 της 25.4.1979.